khistorydata/jeongjo-sjw-relations huggingface dataset:
정조 16년 · 목
狀啓以爲杆城郡蔘弊今因繡啓十兩供蔘又作京貢則先從僧海驛三色永除所斂而臣依丁未已例軍加補蔘價一百四十二兩零亦爲除出永爲給代該郡守亦依丁未年例三十一兩零永爲給代則比前海驛僧混徵之時所減給爲三分之二該郡供蔘之弊自此可袪而民力亦可以少紓至於該郡砲保一百六十七名特令除減則每式年陞戶一名之抄上自在勿論中矣道內陞戶原定之數合爲二十名而十七邑則抄上九邑則不爲抄上今式爲始右九邑中一式一名輔回分定事請令廟堂稟處砲保給代則旣有依草記施行之命故臣取計價布代納之數斟量穀物相當之價則價布一年所納後錢竝合爲三百八十兩七錢矣每年以各樣穀二百七十石發賣執錢然後可以當價布一年代納之數而發賣之規若依詳定例作錢則時有豐凶價亦低踊硬定價本反涉有弊故每年從市直作錢給代至於穀簿劃出之數必也優劃然後可以取剩還報故常賑耗中除出田米四百石租太各一千七百石小豆一千石木麥四百石合五千二百石名之曰杆城砲布給代還而付之會案末端自今年爲始每年給代條二百七十石如例發賣其外所餘穀四千九百餘石依原州補蔘還例盡數分給全耗取用則自壬子至辛酉十年內可得七千九百五十八石零矣就其中五千二百石還報常賑耗最初劃百之數其餘二千七百五十八石零仍作元還取耗給代之意請定式施行田賦減給事朝家之連次減給至矣盡矣今何可以莫重田賦續續許減乎設或朝家曲施特恩每結雖減如干錢兩統計所減之數則少不下千金每年千金之給代從何處辦出耶實無具意見仰陳之策流民還集事連接該郡守李在沆所報則本郡流戶中襄陽移居一戶楊口移居一戶去月還集洪川民一戶今月新來故使之造屋奠接云又見各邑所報則待秋願歸者亦爲十八戶云襄陽續田陳廢之數姑待農歇別遣褊裨逐庫摘奸後狀聞計料臣營中軍每以無聲望無履歷之殘弁差送故全昧紏察之方愚悍校卒全不用命今若依京畿例以爲武弁陞資之窠則自可擇人而戢盜之方庶不至疏虞其居處儀衛與他道別無異同若得如干財力則可以補支放繕廨宇姑待變通後新中軍之來可以議定江陵蔘火稅今此減給至於二十結之多而永永以漁䀋稅結稅錢給代則自此以後庶無白徵之患該邑嶺西六面之各倉還上有限三分一作錢移送之令而三分一數殆近一萬二三千石則萬餘石之作錢其數不些若使他邑受去貿穀則不無此逸彼苦之嘆而原州唐米五千五百石亦令作錢換貿矣若以詳定價發賣則大是爲民人蒙惠之政而以詳定價貿納則反或爲下吏作奸之資以臣淺見抑有所兩便之道本道所在備局句管穀卽詳定給代者而散在各邑每年給代少不下二三千石今若以各邑所在句管穀酌量移錄於他衙門江陵原州兩邑所在各衙門穀準今發賣之數移錄於句管穀皆以詳定價收捧後使詳定不足之邑以爲受去之地雖或如是區劃而兩邑作錢之數必有餘在然則道內元詳定出賦各樣穀每年所捧之數殆近萬餘石矣其中不得已以本色上下者外其餘穀物盡作該邑之還上後其代亦以兩邑作錢盡數移劃上下則兩邑還穀不期移換而自可移換以此措劃事請令廟堂稟處獜蹄田稅米太作錢事姑待廟堂知委擧行計料道內諸弊繡啓外又有一二事可以變通者寧越府還穀之數至爲二萬一千餘石而一戶所授殆過十餘石之多殘民實無支保之道亦令三分一代錢而其所措劃之方一如江陵原州例亦甚便好蔚珍縣騎步兵價布合當上納事曾已狀請蒙允而外此洪川襄陽之四當金城之三當江陵之二當願以合一當八月上納鐵原之騎兵三當願以合一當九月上納元步兵及甕津來步兵願以合一當二月上納平康之六當內一番二番依前上納而其餘四當願以合一當九月上納施善之四當內六月當合於四月當十二月當合於十月當願以分二當上納原州之四當願以合二當二月及十月上納伊川之七當通川之六當狼川之二當願以合一當十月上納矣右項十一邑亦依蔚珍例許令合當上納此外前有以布合當上納之邑矣今者代錢之後依納布時合當例皆令合當上納事請竝令廟堂稟旨分付
정조 16년 · 강
召見前江原道慰諭御史洪大協于重煕堂命以杆城砲保輸回於不抄上之九邑原州中軍爲履歷窠江陵原州還谷以備局句管谷移錄於他衙門從便作錢寧越還谷依原州等例施行洪川等十一邑騎步依蔚珍例合當杆城郡田賦偏重事勿論襄陽陳田更待道臣狀聞覆奏
정조 16년 · 목
先是以江原道慰諭御史洪大協書啓令廟堂稟處至是江原監司尹師國以書啓諸條條列狀聞命大協往議于大臣後回奏大協啓言依下敎持江原監司尹師國狀啓往議于左議政蔡濟恭則以爲杆城砲保旣除則陞戶一款自在勿論自今爲始就曾前不爲抄上之九邑中每式年一名輸回分定實合事宜本郡砲保給代穀數爻則道啓旣已詳陳竝依狀請施行爲宜本郡田結偏重事前旣屢次減給莫重惟正之賦旣難續續許減且豐凶逐歲不同則設欲以如干錢兩減給恐非一定釐弊之事仍舊貫之外似無他策襄陽陳田減給事待道臣追後狀聞更當覆奏原州中軍之作陞資履歷窠事道臣之啓亦以爲便依此施行亦恐無妨江陵原州還上作錢事以備局句管穀酌量移錄於他衙門以爲從便區劃之方道臣之啓旣已備陳別無更爲指揮之端依此許施實爲便好寧越還穀作錢及其所區劃之方亦依江陵原州兩邑例依狀請施行爲宜洪川等十一邑騎步上納合當事旣有蔚珍已例則今不可異同依狀請許施別無爲弊之端云矣竝從之
정조 16년 · 강
遞承旨李晩秀推兵曹判書李秉模
정조 16년 · 목
兵曹啓言廣智營東邊新築宮墻外面椽木蓋板腐傷瓦子缺落處今已修改云晝察夜巡軍解送之意請分付該營敎以有違定式捧納承旨遞差此草記還給承旨申獻朝啓言宮墻條築處限內頹圯則該營大將及看役將校論罪事曾有定式矣今此廣智營東邊新築宮墻椽木瓦子腐傷頹落其年條未滿十年則所當措辭論勘而該曹草記初不擧論有違定式請該曹堂上重推允之
정조 16년 · 강
遞承旨徐榮輔
정조 16년 · 강
推奉敎李重蓮洪樂游
정조 16년 · 목
檢閱林景鎭謂有身病陳疏徑出改院以禁推傳旨捧入敎以聞有實病分揀重蓮樂游等引館規亦陳疏徑出改院請推考牌招入直允之
정조 16년 · 강
有政吏曹參判李在學進
정조 16년 · 목
以徐龍輔洪義榮爲承旨金翊休爲大司諫洪克浩爲正言李魯述爲校理崔顯重爲副校理
정조 16년 · 강
副校理崔顯重疏請改名賜批許之
정조 16년 · 목
疏略曰李顯重是何等凶逆也爲今日臣子者一問其名猶且骨驚髮堅直欲掩耳而走況臣名字不幸與此賊相似每一回思魂夢猶噩若蒙溷穢靡所自容人臣冒此同名豈可一日自立於橫目之列而抗顏於朝廷之上也哉前後廷臣之改名雖係常格之外或蒙體諒之恩惟此凶賊雖曰鬼誅先加邦憲未施國人同聲特一戴頭之劇逆而其子旣先島配則今臣私義在所必改法例有無非睱擬議恩除之下末由承膺乞許臣改名以獻重批以所請依施爾其勿辭察職
정조 16년 · 강
汰守門將金福祥仍令該府拿勘
정조 16년 · 목
兵曹啓言依傳敎金虎門守門將卒捉來各嚴棍十五度取招則守門將金福祥供以爲昨日申後書吏一人着紅團領平頂巾持箚封來到金虎門欲入去問之則以爲吾以改府書吏欲呈左議政箚子入去政院云故信而許入呈箚與否出去之在於何時由於何門實爲不知今日開門時有人着平頂巾靑直領又欲入去始爲怪問其姓名則以爲吾是前右相孫有至冤之事昨日入來欲擊申聞鼓而不知鼓之所在不得擊之今又欲入去汝輩何敢阻塘乎云故卽通兵曹而不爲指示敦化西挾一事則只知門禁不知指示之爲當然今朝又問昨日出去之由於何門則謂由丹鳳門出去而出去時早晚未及問知云近仗軍士崔貴福供以爲一如守門將所供無他可達云等牌軍士韓重伊供以爲門將許入則許入此外無可達云丹鳳門守門將韓祐增亦爲招問則所告內無論其司吏隸入來時則問其入來之由告于兵曹後許入出去時則無更問之事昨日亦依例任其出去云矣門禁之至嚴申聞之設鼓似若相妨而實爲兩行昨日金東善之入去時則旣換吏服又托相箚循例許入容或無怪而及其箚則不呈人無去處所當自本曹査問其故搜訪其跡而昧然置之乃於今朝更來之後始識其委折一則使攔入之人惟意去來一則使申聞之擧不知所向節節違越於金石之典思之及此萬萬驚駭下情之不能上達比之門禁之蕩然不啻細故此莫非臣不能檢飭之罪而其在懲後之道不可尋常處之該守門將汰去請令該府拿問重勘近仗軍士及等牌軍士令攸司嚴加照律允之○刑曹以近仗軍士崔貴福等牌軍士韓重伊等各嚴杖一百放送啓
정조 16년 · 강
遣史官諭前右相金鍾秀勿待命還茅
정조 16년 · 목
京畿監司徐鼎修狀啓以爲廣州府尹沈晉賢牒呈內今月二十六日酉時量本府中代面夢村居原任右議政喪人金鍾秀席稿待命於本州獄門而以爲再昨傳敎今日判付窮天極地之冤得以伸雪無餘而唯是行査一事猶未準請對質之有傷國體非不知之而惡逆被告之人須與發告人逐叚辨破然後虛實始判不如是則雖蒙自上特賜昭釋言者之爲言自如則終無以自立於覆載之間今歸身司敗倘蒙聖上以凡事詢問大臣之禮下問於言者俾得以言者之言一一對供則不待兩造可以結末故席稿待命於州獄門外以俟處分云係是大臣去就緣由馳啓敎曰因畿伯狀啓見卿待命於縣獄措語而半日熟思斷無副施之道卿雖曰依詢問於大臣例問於言者以言者之言更問則當對供云而卿亦大臣彼亦大臣盤覈於彼更質於卿不但事面之萬萬如何言外難便又必嘿會矣別諭及判辭道盡心曲予心若此則公議可見彼說之都歸於無稽自不待予所昭晰卿之自明而當瞭然躍如卿何出此必難從之請作爲節拍耶百爾思之問於一大臣又問於一大臣之大不可大不可雖遮路而問之寧或有異辭寧或有異辭乎予所尢悔者無他過信卿等已安已治之說未免用人之無方以致今番之事端爲今之道莫如惟予是聽惟予是恃而使盈篋之謗自起而自止則雖使右相十輩出只見其勞而無益卿須勿待命安心還茅事遣史官傳諭與之偕至本茅後復命
정조 16년 · 강
命賑堂察飭頹戶恤典仍令廟堂遣備郞摘奸
정조 16년 · 목
賑恤廳啓言西部全家頹壓二戶南部全家頹壓三戶各錢二兩完少頹多二戶各布一疋恤典分給又啓言東部全家頹壓二戶西部全家頹壓三戶全幕頹壓二戶南部全家頹壓一戶各錢二兩東部完少頹多二戶西部完少頹多五戶南部完少頹多二戶各布一疋恤典分給敎以漂頹民戶恤典果卽一一分給無相混之弊乎卿其各別察飭仍以此意令廟堂知悉時遣備郞抽栍摘奸不察郞官不飭之京兆堂上隨現草記論勘
정조 16년 · 강
命龍潭鎭安谷城任實等邑漂戶拔例賙恤
정조 16년 · 목
全羅監司鄭民始狀啓以爲今月十六日七日之兩龍潭縣民家十二戶漂壓人物二口渰死鎭安縣民家三十一戶頹壓人物四口渰死谷城縣民家一百六十三戶漂頹任實縣民家漂頹六十六戶人物渰死十二口敎以潦漲失所之夥然極爲矜憫漂戶拔例顧助而小殘獨戶所受還上身布依昨年例蠲恤致死人生前所受勿徵事回諭
정조 16년 · 강
命濟州前判官全宇成罪名勿論
정조 16년 · 목
義禁府啓言因全羅監司鄭民始狀啓司僕寺覆啓內濟州前判官全宇成拿處事允下而宇成己爲身故請罪名勿論允之
정조 16년 · 목
義禁府啓言忠淸前監司朴天衡原情以爲今春巡路之監賑七邑也各邑飢民口數旣不甚多形色不至危遑雖非別般蕫飭之道實無一民顚連之慮果爲放心不以爲憂矣及其賑畢之後貶月且近賑政一款當入於題目之中故始爲探察其優劣則獨定山之民以不善受怨言頗多蓋定山以至小之邑所抄飢民爲五百餘口則可謂廣抄矣公私穀物爲五百餘石則可謂優足而民怨之若此誠是意慮之外故就其八面中每面抽栍一里分遣褊裨及可信吏校以分給小名成册質問於飢民處則十巡之內或有七八巡受食者或有四五巡受食者己身故之人虛作名之類亦或有之與本邑所報原成册相左者合爲七十九人八里如此他里可知若能早察其虛僞豈至於是也而偏信邑倅畢竟僨誤原其罪犯誅戮甘心何必與邑宰逐條爭辨自傷其事體乎至若他邑之賑政亦豈敢日邑邑皆善而定山一縣外實未有執頉之邑故不得一體論列云矣請議處允之該府又啓言賑政何等重大而朴天衡身爲道臣一味抛置賑事已畢之後始乃論勘者事甚顚錯罪著不察請以此照律定山前縣監李顯民事當更囚捧供而旣有姑放以待結末之敎請上裁敎以無論公私賑何去而初不致察賑政又不送裨監視乃於飭敎之後爲此彌縫之擧者已萬萬駭然因囚供罪尢著綻則曰然曰不然之間但當以實直陳豈敢以遁辭極口分疏於特敎査問之下乎如許道伯若不嚴勘何以懲後而戢他乎各別嚴勘以聞該倅則各等賑口數爻之出入卽當然之事果如道伯之說則當印置飢口定例於各邑無加無減然後守令方可免罪到今別無更問之端所當分揀下送而業已差代罪名勿論該府以朴天衡罪杖八十收贖告身盡行追奪徒二年定配啓允之敎以議減一等該府以朴天衡逐安郡位羅驛徒一年半定配啓敎以定配則過矣只奪告身該府又啓言前郡守呂萬永原情以爲去閏四月二十一日嶺南左漕倉船五隻漂到掌內人命渰死穀物狊載何敢以事出倉卒措手不得有所自明乎不謹護送之罪在所難逭云矣請議處允之該府又啓言漕船護送法意何等嚴重而呂萬永身爲地方官不善指導致此狊載之患請以此照律允之該府以呂萬永罪杖八十收贖奪告身三等啓允之敎以功減一等該府又啓言德山兼任海美縣監李永喆原情以爲昨年十二月二十一日差德山兼官本縣還軍餉未捧爲三千五百十八石零故七百五十八石則僅僅捧上其餘未捧之數一一傳授於新縣監金直休處矣道臣之啓自歸於居末之科只俟嚴勘云矣請議處允之該府又啓言軍餉未捧若是夥然不可以一時兼官有所曲恕請以此照律允之該府以李永喆罪杖一百收贖告身盡行追奪啓允之敎以功減一等該府又啓言兵曹佐郞申光河原情以爲今二十五日夕時有一下人服色稱以議政府書吏金東善呈納左議政箚子云云故信之不疑及其出去之時與他書吏混同出去矣二十六日開門時金虎門守門將金福祥來告有一書吏入來而擧止殊常故詰問則乃是前右相金鍾秀之孫幼學金東善云問其緣由則乃大臣家擊鼓之事而入自他門係是攔八故果爲防遮若知大臣家鳴冤則何敢阻搪而初旣不知末乃防塞莫非矇不覺察之致云守門將金福祥原情以爲以遐方之人初入闕直但知所直之門而禁雜人出入而已不知擊鼓者之從何門入去故果不能指示敦化門云請竝刑推得情竝敎以考律以草記勘放
정조 16년 · 강
平安監司洪良浩以道內邑鎭畢賑馳啓
정조 16년 · 강
賑廳以頹戶恤典分給啓
정조 16년 · 목
該廳啓言西部全家頹壓一戶北部全家頹壓二戶各錢二兩北部完少頹多五戶各布一疋依例分給
정조 16년 · 목
禁府以時囚罪人申光河金福祥各杖一百收贖告身盡行追奪放送啓允之敎以如有功議各減一等該府又以申光河功議各減一等杖八十收贖奪告身三等金福祥無功議啓
정조 16년 · 목
敎曰聞承宣所奏偕來史官以大臣意轉奏以爲以九宗子及柳星漢鞫問之前不可還處本茅尙今待命於廊下云卿何爲此擧耶九宗賣卿之蹤跡不待卿言人皆當知之星漢不識面目亦自有證據則何待鞫而問之然後卿可昭脫乎況星漢事前此大臣三司搢紳章甫之疏皆不許之雖以關係莫重猶以所見之稍異而如此則今乃爲此別無緊關之事而反屈前意者是豈成說乎更令史官傳諭而勿待命還處本茅事一體傳諭于前右相
정조 16년 · 강
命玄風縣船人姜金乭加資
정조 16년 · 목
慶尙監司鄭大容以玄風縣沙工姜金乭拯救人命至於十九名之多褒賞一款令該曹稟處馳啓敎曰人命拯活至於此多何待回啓依例加資係是民事何耳踰日與昨夜關西賑邑兩邊將加資政官牌招開政下批與回諭卽爲成送
정조 16년 · 강
命畿伯各邑牟還以租代捧從便許施
정조 16년 · 목
京畿監司徐鼎修啓言曰前雨水適在兩麥未收穫之時漢南若而邑牟麥尙多沈沒所收比前大減今當牟還督納之時實無準捧之路量宜作租待明年還作本邑事邑報民訴逐日沓至其中年還之本來數多邑則勒分督徵積爲民弊就其當捧條中酌量數爻待秋成永爲作租事爲請矣本色之難捧旣如此數多之爲弊又如彼其在矯捄之道合有變通之擧各邑常賑年還中毋論永作租與還作本色臣與各其邑守宰往復商量從便許施恐合事宜矣從之
정조 16년 · 목
毓祥宮延祜宮懿昭廟文禧廟仲朔祭在明也
정조 16년 · 강
遞承旨李祖源李百亨以洪明浩徐龍輔代之竝前望也
정조 16년 · 목
祖源百亨不爲仕進也
정조 16년 · 강
以李㙖爲懿陵參奉口傳初仕也
정조 16년 · 목
疏略曰是月何月也門開日瞻禮展月省周旋出戶玉色悽愴臣忝叨侍衛之列仰而瞻望俯而掩抑蓋自星漢事以來擧國臣民無非腐心痛骨之日而適當是時腔血愈沸輒以平日蘊結於中者爲殿下掩泣而陳之惟殿下恕其安而察其衷焉國之所以爲國亦惟曰明義理而已三代以後師道在下凡於大義理處必賴明義達理之君子揭訓垂誡以之維持人紀奠安國勢而獨幸我殿下以緝熙之工兼君師之責傳惟精惟一之法而允執厥中究至微至密之旨而洞見大源動作自爲律度造次不踰規矩沛然若江河之決而莫之能禦況於莫重莫大莫嚴莫敬之義理何嘗蹔忘於跬步之間或忽於寤寐之頃乎含哀忍痛三十年如一日權衡于錙銖之末剖析乎絲臺之端建天地而不悖質鬼神而無愧由文武以上雖不敢議到由周孔以下恐無與比論也然而凶如星漢逆如星漢者乃敢無難闖發復售舊習此其故何哉善乎嶺儒之疏曰殿下之心雖曰其年之逆而死者不知其死之由於某年之罪況在廷之臣何以知之臣則以爲彼或不能深知殿下之心而其言則誠不易之論也世道日降人心日溺惟爵祿是趋惟利害是擇泯泯棼棼如狂如癡初不知義理二字之爲何件物事差過十數年後如臣年輩亦皆零落則千載之下誰復知殿下不忍言不敢道之精義奧旨也臣晩生也豈敢詳知當時之事而亦有一二及聞於父兄長老者惟我景慕宮以天縱之姿懋日新之學令聞夙著於孝敬德容靡鮮於莊嚴八域含生咸切延頭之忱而不幸群凶醞釀之機始於戊辰己巳之間成於戊寅己卯之後嗚呼尙忍言哉蓋於代理之初事有至難言者而噫彼尙魯欲爲渠輩掩跡之地一邊▣張之是急一邊構誣之是肆凶圖逆節日甚一日以至戊寅己卯之祭敢以循例之書批把作奇貨以爲激成之階外此一政一令無不旁伺動靜暗逞機關而復講之請遂爲一大樞紐矣於是乎文女圖之於內啓禧煽之於外幻出朴致遠尹在謙等凶書凶計而李顯重筵席提奏之擧如貫一串嗚呼尙忍言哉尙魯之凶英宗之敎炳如日星啓禧之爲江充昔日冑筵之敎已燭腸肚惟此兩賊之爲天地之所不容鬼神之所必誅手磔口臠之猶不足洩憤之狀草木昆蟲庶亦知之固無待於廷臣之劈破而麟漢善復等諸賊雖莫逭於天誅若其逆名則在彼而不在此也殿下無異乎嶺儒之言也大抵不忍言不敢道卽是義理中義理而不忍不言不敢不道亦一亘宇撑宙之義理也安於心之爲義理順於情之爲義理以我先大王止慈盡倫之德倘於雲鄕陟降之中俯鑑讎賊醜類之猶未施律則寧不慽然而傷赫然而怒乎然則今日之懲討非殿下之誅之也卽先大王之誅之也天地鬼神之誅之也此豈非安於心順於情之一大義理乎當日干犯之類臣不能一一歷擧而向所云致遠在謙顯重等諸賊卽其尤彰明較著塗人耳目者也星漢之傳法在此護神在此此而不施應行之典則雖誅星漢十輩尙何以明大義懼亂賊永有辭於千秋萬歲也哉臣尙記丁丑回山之時鶴駕送至華峴而歸也玉涕汍瀾衣神盡濕臣於路左不覺吞聲都人士女莫不攢手曰睿孝出天我東無疆之福也丁丑之於戊寅日月幾何而文女罔測之謀魯禧至㦧之言胡至此極也嗚呼兩聖毋調護之德昊天罔極而諸賊之逆不啻百倍於江充也且記戊寅冬間故奉朝賀南有容與一二卿宰握手痛哭於私室搤腕裂眦於構煽之諸賊臣時癡騃不省其何所招而每一追思想像呼吸之危機未嘗不中夜飮泣也有國之政莫大於彰癉雖尋常善惡猶不可或漏況忠逆之關乎二三效忠之臣旣被先朝之褒嘉矣又蒙殿下之施贈矣獨彼漏網之徒尙逭追施之典義理安得不晦國論安得不激也伏願殿下軫義理之闡明念亂逆之源委先將致遠在謙顯重等諸賊亟施應行之典仍鞫星漢洞劈窩窟明正典刑使愚夫愚婦曉然知有此箇義理闡發我先大王之心又使遐邇明知向來師翰之逆卽渠自干而非所關於自來大義理也批以卿從拜宮之班陳此章牘看來無以爲情然豈忍以文字數示本意乎嶺儒召見時筵話已令政院勿秘之卿須取而見之大抵禧魯之外如麟漢善復之誅之不以本罪布告者自謂有精微之奧義在焉耳疏中外此云云亦有詳載於近日筵話凡可以誅討而事屬於莫重莫嚴者豈待群下之言說耶此意亦不可不深念而默會者也
정조 16년 · 강
命未下直守令明日辭朝
정조 16년 · 강
有政吏曹參判金憙進
정조 16년 · 목
以鄭東觀爲副修撰徐榮輔爲忠淸監司
정조 16년 · 강
持平沈達漢陳啓避嫌賜批
정조 16년 · 목
啓言臣以李濟萬取見逆九供草事有所論列者矣昨伏見金吾判付下者以參聽兩人之說亦無信然之執贓可謂落空濟萬白放爲敎彼若無罪臣實有罪臣於此不勝驚惶悚蹙如無所容第伏念逆九是何等劇賊也曲爲星賊佯托癲狂規避懲討之論同歸亂逆之科已是覆載間所不容之極罪而且況莫重處不下乘之罪際此竝發爲今日臣子者雖或有平日誼分固當卽時斥絕不宜一分顧藉則得見逆九供招何妨少遲而入直卽時汲汲求見者非綢繆而何形容平日爲人豈無他辭而罔狀二字申申重言者非嗟咄而何鞫庭承款猶屬後日而托疾護逆已爲極罪則寧有形容劇逆之爲人而可以罔狀一言蔽之者乎還下之供臣則謂見於未徹之前承宣之謄臣則謂出於逆囚之手此則臣傳聞失實奏御不審之罪臣方自訟無辭自鮮而至若濟萬則未聞其與逆九斥絕而秪有綢繆之跡未見其爲國家聲討而至有嗟咄之言劇逆之供或送或見猶恐後時顧惜之態由中發外自然難掩共憤者固如是乎臣妄竊以爲當此劇逆窩窟黨與嚴覈之日決不可有聞而或隱故不得不一言論勘矣今於判批之下濟萬則自底於脫空臣言則自歸於爽實莫非臣驟入臺地自生瘡疣誠不孚格言不稱停之致滿心慚懼無所逃罪其何敢一刻晏然於臺次乎請命遞斥批以九供之欲速見出於憤嫉之常情二字之指爲目異於嗟惜之眞贓爾之疏語未免織捏殊欠尙忠之風另行盤覈亦旣出傷則又何必如是執迷不念不知爲不知之戒乎然不可以此輕遞勿辭亦勿退待
정조 16년 · 강
命開寧縣定配罪人曺命臣移配海西
정조 16년 · 목
慶尙監司鄭大容以開寧縣定配罪人曺命臣押付水原啓聞敎以本府之民若見放還則其可曰國有法乎降定校列雖出懲罪之意以渠置渠本土蓋之以將校之權安知更不作奸乎其在爲所重謝府民之道不可仍置旣施重棍還發則過矣移配於海西事分付畿伯
정조 16년 · 강
罷前問郞李明淵職仍飭直閣南公轍書進朔書
정조 16년 · 목
承旨李晩秀啓言直閣南公轍副司果李明淵今朔朔書有嚴飭書進之命李明淵旣已書來而南公轍則以日前臺疏中問郞論罪事謂有情勢終不書進請推考警責敎以臺批亦言生疏所致決非有心看過之事然生疏之罪亦且非細不必一味因循以致諸郞之互相撕捱當該問郞捧現告罷職伊時轉奏似從文書床而徹聞則臺疏中傳命郞云云未詳事實而然也申飭卽爲書進
정조 16년 · 강
命比安禮安眞寶等三邑還上單代穀悉以時存名色釐正仍飭諸守宰後勿犯科道臣亦毋得援例陳聞
정조 16년 · 목
慶尙監司鄭大容狀啓以爲因備邊司關奉化縣單代租粟按簿精査首犯守令指名牒報之意知委該縣亦爲嚴飭於各邑如有單代穀之因循掩置者使之自首報來矣奉化縣監李尙榮牒呈以爲本縣常賑太九千三十九石零內以租單代捧爲七千一百三石零以粟單代捧爲一千一百三十石零本色太不過爲八百五石零竝以時捧穀名釐正於會案中而代捧創始詢問父老皆稱流來邑規所謂久遠文蹟只有乾隆十四年縣監尹光蘊重記而亦以單代租粟縣錄首犯守令實無憑査之路云比安縣監趙亨逵牒呈以爲本縣元會小米六百十五石零常賑小米二千三百六十五石零皆以單代皮粟捧留故創始年條按簿査實則往在乙亥縣監文啓周時値歉荒以粟代捧伊後仍襲迄未還本今於三十八年之後數千包代穀之還作本色實無其勢云禮安縣監尹瑩牒呈以爲本縣元會小米單代太爲七石零太單代粟爲九十四石零常賑小米單代太爲二千二百六石零太單代租爲三千一百十九石零粟爲四百八十二石零而本縣文簿盡入於丁亥火燒中單代之始自何年憑覈無堦而本色還作其勢末由云眞寶縣監金獻祚牒呈以爲元會皮牟二千一百六十八石零常賑皮牟一千五百四十石零雖以本穀載錄於會案時捧穀色卽是耳牟皮牟之換爲耳牟未知始自何年而縣監到任後元會皮牟八百四十八石零常賑皮牟六百石已爲還作本色其餘元會皮牟一千三百十九石零常賑皮年九百四十石零實無一二年內還本之勢云皮牟耳牟名色差殊而案錄時捧若是相左以耳牟改錄恐合便宜外此諸邑俱無單代請竝令廟堂稟處○備局啓言郞見慶尙監司鄭大容狀啓則枚擧奉化縣監李尙榮比安縣監趙亨逵禮安縣監尹瑩眞寶縣監金獻祚牒呈以爲奉化單代以時捧穀名釐正於會案中比安禮安等二邑單代實無還本之勢眞寶皮牟以耳牟改錄恐合便宜云矣順興豊基流來單代之許以時存穀名改錄蓋以爲小民靡不用極之意恩出格外而一番開路他邑民訴從以紛紜如欲一齊防塞則彼亦民也此亦民也奚爲後我之歎勢所固然如欲一例聽施則穀簿不宜竄改也法典不宜棄擲也斯二者實無竝行不悖之理而奉化單代之一依豊基順興例擧行旣有成命其餘各邑之有此等流弊者待秋可以還作者外竝許條列狀聞則狀聞來到之後又不可麾而斥之今其狀聞所錄年條久遠首犯無以覈出則待秋還作非所可論其勢一依順豊例施行之外更無他道比安禮安等二色單代穀以時存名色依數釐正眞寶則皮牟耳麥爲麥則等而名旣相左一體釐正事請分付該道此後則毋敢以此援例陳聞之意各別申飭如或有冒犯者則不特首犯爲罪其後因循不爲還作之守令一竝依法典論勘事別爲縣法允之
정조 16년 · 강
命停秋冬等都試以祿試射代行
정조 16년 · 목
兵曹啓言來秋冬等都試因政府及本曹有故不得設行今已過時矣在前如此之時有仍停都試代行祿試財之例請依此擧行允之
정조 16년 · 강
罷前承旨李祖源職施金履翼李翼晉金孝建等不敍之典
정조 16년 · 목
敎曰此胡大事現告終日推諉甚至伊日不在院之承宣欲爲替當者其爲朝廷之貽羞孰甚於此當該承旨無論申後在院與否竝施不敍之典不能檢飭之都承旨亦爲罷職
정조 16년 · 강
以朴祐源爲吏曹參判徐邁修爲參議前望也
정조 16년 · 목
以成德雨爲校理李在學爲刑曹參判李秉喆爲長連縣監高陽郡守康命吉豊德府使吳載光相換
정조 16년 · 강
推平安監司洪良浩仍命各鎭劃給耗米分排狀本自備局還下送使之更爲狀聞
정조 16년 · 목
狀啓以爲道內列鎭戶斂爲弊已久轉成難支之境而惟我聖上宵旰憧憧特下五千包劃給之命當初五十六鎭各樣給料與用下條存減磨鍊時除其減下與歲入條米錢計其應劃之數則米爲二千四百三十六石零錢爲一千六百二十五兩零而米錢合以作米則乃爲二千九百七十八石零今此五千石之劃下乃是格外之異恩則其所措劃分排之節尤不容分毫放忽五千石耗米中應劃米錢如數給代之外二千石零綽有餘剩査正時各鎭減下之米錢皆是各班料米與鎭將捧用條中節略省減者而目今應下外穀物旣如是不些則已減中斟酌料米之多寡參考鎭用之緊歇量宜添給則不但爲鎭樣之補益亦可爲沾漑之一道故臣方與帥臣往復講究隨其殘盛均平排劃後更爲修成册上送備邊司計料敎曰大臣所奏豈無料量而然乎當初剋減鎭將廩用者無異於割肉充腹道伯云云甚迃矣愛錢之歎有宋盛時文臣猶不免而養廉之錢彼國規模誠宏大今若救其弊矯其瘼而先自鎭俸而削之則其代不言中自更剖剝於小民此事雖行之於營邑難保其不侵民況無識鎭將輩乎初狀旣不周思此啓亦甚糢糊當該道臣推考狀啓還下送次出給備局將此傳敎措辭行會仍令更爲指一狀聞使近日爲西民必欲拯救之本意得以浹洽此傳敎書揭於一板如是之後更有侵徵於鎭民而現發者亦依日前下敎處斷事嚴明分付
정조 16년 · 강
命沃川等邑漂頹民戶拔例賙恤
정조 16년 · 목
忠淸監司李亨元狀啓以爲公州沃川等兩邑人物渰死家舍頹壓形止前已馳啓而沃川郡陽內面縣里居民五十九名渰死中二名登屋漂流十七日幸泊於於靑山金別路浦口二十二日還來故別加慰撫安接渰死屍身則多日搜覓僅得九人而今月十六日雨水沃川郡民家漂失五十二戶頹壓九十戶連山縣民家頹壓九戶人物壓死一名禮山縣民家頹壓一戶漂壓四戶人物壓死一名淸安縣民家頹壓八戶漂失四戶定山縣民家漂失五戶頹壓二戶漂壓六十戶文義縣民家漂失四十戶頹壓四十六戶懷仁縣民家漂失十戶頹壓一戶懷德縣民家漂失十六戶頹壓五十九戶石城縣民家頹壓二十一戶尼城縣民家頹壓十六戶通計十邑民家漂失一百二十七戶頹壓二百五十三戶漂失六十四戶人物壓死二名恤典依例題給敎曰漂頹民戶各別拔例顧助斯速奠接後形止狀聞則各邑當抽栍摘奸令廟堂嚴飭星火行會其中小殘獨戶蠲恤之典依日前所下判付擧行事亦令措辭行會
정조 16년 · 강
召見畿伯徐鼎修于重熙堂命光城新豊兩國單家祭需價米自京廳出給
정조 16년 · 목
鼎修啓言國舅祭需價米例自京廳直爲上下於各其本家而光城府院君新豊府院君家祭需則自畿邑輸送未知創於何年而不無眩於擧行之端此後兩國舅家應給祭需價米一依他例自京廳上下似好矣從之
정조 16년 · 강
命御將兼察禁營左捕將兼察右捕廳
정조 16년 · 목
政院啓言禁衛大將李漢豊以長陵獻官受香出去右邊捕盜大將趙心泰以顯隆園獻官亦爲受香出去矣李漢豊趙心泰等所授命召及大將牌傳令牌來請還納何以爲之敎以仍佩往來又啓言禁衛大將李漢豊右邊捕盜大將趙心泰等命召仍佩往來事命下矣禁將則將兵之任不可一刻無總察之人捕將則在前如此之時有他邊大將兼察之例今番則何以爲之敎以禁將則御將兼察捕將則他邊大將兼察竝牌招聽傳敎
정조 16년 · 강
遞差司饔院監膳提調安春君烿公事提調金頤柱仍飭進供山雉依定式代封
정조 16년 · 목
司饔院官員以監膳提調意啓言鷹師貢人等呼訴以爲京貿山雉今已垂乏將無以推移封進云依定式今日爲始各殿宮日下生雉以活鷄全數代封敎以夏節已屆草密已久而年前飭敎又何如則今日始以全數代封草記者稽滯甚矣令政院其委折問啓○政院啓言問于司饔院監膳提調安春君烿處則以爲鷹師所供生雉每年自五月爲始代封事曾有定式矣問于貢人則以爲所貿山雉尙有餘儲待其乏絕欲爲代封云故許令以所存封進矣今日貢人等始以乏絕來請代封故依所願今始草記云矣敎以旣有五月爲始代封之定式則今年有閏當自去月草記代封而不此之爲今始草記此亦欺民之一端當該監膳提調及公事提調遞差此後一遵定式擧行事令都提擧申飭一體分付畿營而定式之下無一言微稟捧入之水刺間飯監令該院科治
정조 16년 · 강
命廟堂關問諸道雨澤多寡使各詳細登聞
정조 16년 · 목
敎曰田家惜乾望望之餘朝來祁祁仍又沛然大澍言念三農千幸萬幸錦營已始祈雨處所得亦如京中而兩南及諸道營下所得外列邑雨澤使各詳細啓聞令廟堂分付
정조 16년 · 강
前錦伯朴天衡以定山縣監李顯民罷黜事馳啓
정조 16년 · 목
狀啓以爲定山縣所報十巡分給飢口都數爲五千五百六十二口而穀物總數爲五百四十五石零臣以其分給時小名成册査櫛則成册中飢口數爻別無逐等追入之事而十等之內或有六七等受食而見拔者或有二三巡抄付而旋汰者八九等逐巡受食者絕無而僅有甚至有無其人而名在賑案者名以五千餘口飢民二百餘石自備而實受食之飢口實分給之穀物比之元數太半減縮賑分事體何等重大而抄略飢口虛張文簿論其罪犯萬萬可駭本邑該監該色等捉致査問後嚴刑枷囚而該縣監李顯民爲先罷黜其罪狀請令攸司御處
정조 16년 · 강
命罷康津縣監洪秉臣職仍飭禁山偸䂨各人等照律嚴懲
정조 16년 · 목
備局啓言郞見全羅右水使李恒林狀啓則以爲康津縣及薪智島禁山近處頑民之偸䂨生松其數夥然康津縣監洪秉臣常時不能禁斷之失請令廟堂稟處薪智島萬戶李盛春爲先罷黜爲辭矣私禁本自至嚴年前新節目尤爲申明爲守令邊將者所當殫心檢飭而一味弛縱致令頑民恣意犯禁若不以其法治之何以嚴國禁而懲亂民乎康津縣監洪秉臣施以罷職之典犯䂨各人等竝以材木偸䂨律照律之意分付其中認以自己丘木不省封山禁標捧價店漢者其罪容有一分可恕從輕重治罪以放萬戶則旣已啓罷且其火燒非禁山卽海邊長堤別無加罪之端都次知監色等治罪懲後恐合事宜請以此分付允之敎以傳定出縣監未差之代口傳差出待下批明日辭朝
정조 16년 · 강
以鄭亮采爲定山縣監成彥檝爲康津縣監竝口傳也
정조 16년 · 강
重推吏曹參判金憙仍命錦伯望筒勿施
정조 16년 · 목
敎曰資淺則剸理易致生疏又未經守令難付難治之處況所幹永興本宮祭器莫重之役所重何如爲僚官豈不知之而徑先檢擬極爲駭然點下之後更思甚覺未安吏曹參判金憙從重推考錦伯望筒勿施數遞之弊亦宜深念政官牌招開政以可合久任者各別擇差
정조 16년 · 목
以宋民載爲修撰李亨元爲忠淸監司
정조 16년 · 강
命嶺南致敗漕船句管守令等當罪與否令道臣詳査狀聞
정조 16년 · 목
戶曹啓言慶尙道左漕倉漕船七隻致敗處所及三隻船漂到於何處人命致傷者爲幾許事有關問草記之命故發關査問於前忠淸監司朴天衡處矣回移以爲宙字船一隻爲風浪所驅漂掛於舒川捕後洋依崖處所載穀物一千五十四石零無一沈濕而船隻前後帆竹漂盪時䂨去飛羽板及鴟木俱爲見失故方令地方官卽速改葺還爲裝載待風發送之地其餘致敗船九隻內昌原天字船一隻鎭海月字船一隻宜寧列字船一隻致敗於庇仁都屯里後洋昌原第二餘漕船一隻致敗於同縣扶士門里後洋巨濟盈字船一隻熊川日字船一隻致敗於馬梁津島力島後洋昌原第一餘漕船一隻致敗於舒川白沙場前洋固城辰字船一隻咸安洪字船一隻致敗於舒川開也召島後洋各船所載穀數拯得數爻則天字月字列字合三隻船所載元穀都數三千一百六十九石零內已拯米爲一千七十三石太爲六十九石空石爲一千三百十一立昌原第二餘漕船一隻所載穀數一千五十四石零內已拯米爲二百六十六石太爲十一石空石爲一百二十九立盈字日字兩隻船所載元穀都數二千一百十一石零內已拯米爲八十四石太爲六十六石空石爲一千十立昌原第一餘漕船所載穀數一千五十四石內已拯米爲九百五石太爲八十二石舒川開也召島後洋致敗辰字洪字兩隻船則此島後洋以本來有名絕險之地水路四十里少有風浪輒不得行船故該郡守乘船馳往爲風所驅屢進屢退幾死僅生今二十六日始爲入去詳審摘奸則咸安洪字船掛置於本島後面石角上而穀物幸免淪後依然見在於船上故所載元上納雜費竝米太合爲一千五十三石仍爲缷下而沈濕之穀未卽缷下屢日積置船中多致腐傷方令曬乾辰字船則一體漂到於本島後面片片破碎穀物無一見存空石漂出者爲二百六十立而破裂之稿草散浮洋中波漂之米太亂鋪沙邊萬無一粒穀收拾之路人物生死名數則馬梁烏力島致敗巨濟盈字船格軍一名舒川開也召島致敗固城辰字船格軍一名落水渰死云故連餘沿邊邑鎭使之廣加搜覓而姑未拯得其餘諸般監色沙格或乘木板或付草芚僅得生活至於何邑何樣穀何衙門納數爻修成册上送云矣今此嶺南漕船九隻之一時致敗事未前有宜施別般重勘俾懲日後而臭載各船沙格等及裝載時本道監司都差使員領運差使員致敗處地方守令邊將及該道監司前此勘罪近年以來三漕倉都差使員回特敎亦已罷職論罪一款更不擧論而大抵船隻完固然後駕海之際可得利涉各船句管各邑守宰裝載之前若能着意檢察殫心葺繕則豈有此九隻船一時致敗之理乎名以句管視若例套竝以不實船隻苟充額數任其裝發之罪不可不嚴勘九隻破船所管守令中昌原府使則已以該倉都差使員勘罪其餘各船句管巨濟府使咸安郡守固城縣令鎭海縣監宜寧縣監熊川縣監請令該道指名現告竝施先罷後拿之典至於穀物則待畢拯後具格狀聞上來後更爲稟處敎以各其地方船隻不勤修補果是該倅之罪與否更爲詳問本道仍令道伯具意見指名當該守令狀聞後稟處
정조 16년 · 강
命淮陽等十一邑牟還換作依道臣狀請施行
정조 16년 · 목
該監司尹師國狀啓以爲本道牟還其數夥然捧糴之際民弊不些卽接各邑所報則淮陽府春牟都數三千二百十八石耳牟都數八千六百五十九石零請以春牟一千石耳牟二千石待秋成以粟稷換作江陵府牟還都數一萬五百三十一石請以元數內春牟九百石以租太粟木麥待秋成換作春川府春牟都數四千六百四石零耳牟都數二千八百九十九石零請以春耳牟各五百石以田米待秋成換作三陟府牟還都數三千八百十八石請以秋牟八百石待秋成以租太粟換作寧越府牟還都數一千四百五十五石零請以四百七十石待秋成以粟太換作襄陽府牟還都數二百八十四石請以秋牟一百四十石待秋成以租換作杆城郡牟還都數三千石請以一百五十石待秋成以租換作高城郡耳牟都數二千六十三石零請以一千石待秋成以租換作平康縣牟還都數三千三百八十五石請以一千五百石待秋成以豆太田米換作橫城縣年還都數一千四百七十六石零請以七百三十石待秋成以租粟換作原州牧牟還都數五千七百八石零請以春牟一千石待秋成以租換作今此十一邑換作之請蓋出於爲民除害之意而以秋牟及春耳牟換作田米豆太租粟稷木麥在朝家旣無損失在民情實爲便幸請令廟堂稟旨分付敎以依狀請施行事回諭
정조 16년 · 강
命傳香承旨詣宗廟永禧殿毓祥宮景慕宮奉審摘奸
정조 16년 · 강
命訓局都提擧總察該營
정조 16년 · 목
政院以訓將徐有大以禧陵獻官今方受香出去來納命召啓稟敎以仍佩往來往還間都提調總察從事官發牌聽傳敎
정조 16년 · 강
召見下直守令于誠正閣
정조 16년 · 강
遞吏曹參判金憙以李在學代之前望也
정조 16년 · 목
政院啓言玉堂未差之代開政差出事啓辭允下而吏曹判書金履素在外參判金憙差祭參議未差無以擧行何以爲之敎以差祭參判許遞前望單子入之待下批牌招開政
정조 16년 · 목
以申馥爲副校理朴奎淳爲副修撰金憙爲刑曹參判洪聖淵爲右尹徐有防爲同春秋
정조 16년 · 강
命松都及康津縣被燒民戶別加顧恤
정조 16년 · 목
開城留守李時秀以本府南門外民家二十三戶及東面民家二十二戶失火延燒啓聞全羅監司鄭民始以康津縣七良面民家三十五戶失火延燒店民李春郁母洪召史燒死啓聞竝敎以別加顧恤如有身役停退殘獨戶如有還上勿徵事回諭
정조 16년 · 강
平安監司洪良浩以道內入格武士等依有旨分等施賞馳啓
정조 16년 · 목
狀啓以爲有旨後錄及加資除職敎旨十度直赴帖一百八張臣在平壤府祗受先聚營下入格武士等謹以有旨內辭意面面布諭後加資敎旨與直赴帖文一一分給仍爲張樂饋酒則武士等擧皆歡呼蹈舞至有感極而流涕者今方急撥知委於各該都會邑亦依臣營例擧行之意各別申餘其中馬帖賜給之類依後錄以木布分等出給計料而更試則計其道里遠近定日設行取其優等謹當更爲狀聞
정조 16년 · 강
命遣吏郞摘奸諸執事淸齋與否
정조 16년 · 목
景慕宮仲朔大祭在再明也
정조 16년 · 강
召見承旨尹弼秉于誠正閣
정조 16년 · 목
予命弼秉書徐有隣疏批掩抑良久敎曰又當是月連以不忍聞不敢提之事不得已略有敷示者神思靡定心血欲渴矣仍命兼春秋臺諫去來知入宗烈回奏予曰日前朴瑞源疏中有次第發啓之語尙不賜批者予意有在而其後連値齋日多臺今方詣臺其意槪可知矣癸卯冬尹塾疏後予有敷敎於入侍三司者今亦何可無一言乎李顯重罪惡之今始論列者亦云晩矣而自有委折難以言語及之至於朴致遠尹在謙等事予之加一等字者蓋以其時交煽迭發不但至於致遠在謙故也此輩之鋤冶顧何待於群下之請而自有所鄭重者致遠等之前唱後應至凶極㦧之狀昔日离筵非不照燭無餘而意雖叵測書以諫名故乃以不介爲敎特賜恩批仍治宮屬賓筵提敎槪及此事禧賊輩亦皆承聆又以手書昭示本意將以爲萬世法程且置凶從交煽之罪俾開後日來諫之路者猗歟盛哉當繼迷處固宜繼迷當通變處固宜通變而至於其時睿敎度越千古此何等盛德事而不思所以仰體乎此輩而若在則亦何可一向容忍而旣已身故尤不欲追論矣臺啓雖發有難賜批入侍承宣須以此意提及於諸臺可也
정조 16년 · 강
遞承旨李晩秀以李得臣代之旋遞得臣以徐榮輔申獻朝爲承旨又遞洪明浩及獻朝以李租源洪義榮代之竝前望也
정조 16년 · 강
司直徐有隣上疏賜批
정조 16년 · 목
疏略曰臣之事我殿下粵自待罪春坊于今二十餘年矣瞻依日月之末光奔走簿書之期會蠡管之見初未敢窺測於天地之大河海之深而每從機務酬接之暇經史討論之餘竊仰堯眉少舒舜慕不匱蓼莪廢讀之意錦玉靡安之情未嘗不溢於動靜之間辭令之外殿下此心實屋漏之所臨神明之所監也凡今北面於殿下之廷者不知殿下之心則非殿下之臣也一日忘殿下之心則非殿下之臣也然而殿下不忍言不敢道殿下之臣亦從而不忍言不敢道惟此不忍言不敢道非或暫忽於至嚴至敬至重至大通天地亘古今不泯不墜之義理而然也乃者凶賊闖發倫網斁絕大東衣冠之倫擧將蹈於夷狄禽獸之域大小之臣不得不以不忍言不敢道之言日聞於殿下之聽是豈得已也哉昊天不忒其理孔昭忠有終伸之日逆無竟逭之倖如執左契無遠不驗忠良知所勉亂逆知所懼天之所以仁愛於人者有不可誣觀於某年秉忠之臣擧蒙旌贈榮及子孫則不忒之理斯尤可驗而獨彼倖逭之從臥斃牖下自同無故此忠臣義士所以腐心痛骨如不欲生不能無疑於必然之理也星賊一出國論如沸推本溯源舊逆愈彰豈非皇天后土赫然舊怒於王章之久屈使此傳神護法之逆露其支流餘裔之凶以昭夫必無終逭之理也耶嗚呼君臣上下講明此義理者凡幾遭矣前後筵席之上賊臣掩抑而陳之殿下掩抑而答之十數年來一如一日而逮夫己酉遷園時御製誌文之入刻也臣以敦匠之臣與聞斯役又復一番洞陳而與懷結轖四載于玆今因是會敢申前說恭惟我莊獻世子以上聖生知之質承英考遇物之誨學懋時敏敬篤曰躋三朝之禮罔懈於寢膳晠德之光自著於溫文臨筵發難睿鮮輒屈群儒莅下莊穆䞇御莫窺淵襟殿宮之中至樂瀜洩疆域之內和氣洋溢及奉舜攝之命益念周艱之投夙夜寅畏率由成憲凡厥臣庶孰無延頸願死之心而獨奈魯禧梟獍之腸敢蓄暗地鬼蜮之謀謂是時可乘謂是機可圖先從代理之擧把作憭原之階密占間隙之地仇視保護之人自玆以後旁伺益甚手段漸巧結幽陰之奧援布左右之凶黨指無謂有而飛言罔測將虛做實而危鋒轉急蓋自戊辰己巳之間迄于戊寅己卯之際莫非醞釀之日而復講之請又爲一層關鍵使一二大臣重臣之丹心赤血竟莫遂其輔翼之功天乎天乎胡寧忍此大抵魯之狹文女搖國本無計不至無事不有而與之謀之者禧也則魯便禧也禧便魯也而禧又千罪萬惡之猶自不足粧來劇賊景彥挑出卽地急變甚至倡起西郊延候之說以爲必彰乃己之計集千古之凶窮萬代之逆亦安有如禧之凶逆哉丙申秋景賊家瀦澤時臣弟臣有防以承宣亦將溯本之論仰徹紸纊之下而至今思之心骨俱顫噫嘻陽澤麟漢三浦張帆之游復賊當日窮凶絕悖之擧是可忍也是可忍也而渠輩凶腸方且以爲自明之秋故木石之所不忍而渠則忍之狗彘之所不爲而渠則爲之謂天網可滅謂人紀可絕而畢竟麟以逆斃復乃稿街雖不明正本罪均是自干天誅而振萬古所無之夏賊亦出陽澤之家此非天地之所追誅鬼神之所追戮乎臣伏見筵話殿下之嗚咽下敎者一則曰不忍言也一則曰恐傷先世子之心也不忍言一段臣旣反覆於前繼之以必討之天理而若夫恐傷先世子之心之敎臣雖愚迷豈不仰認而論以輕重此猶屬殿下之私情也其於千萬世至正至大之公共義理何哉噫嘻翬晩輩情節癸卯冬重臣尹塾陳疏聲討之後三司之論又發於賓筵殿下爲之掩抑敎之以不忍聞臣於伊時亦有所掩抑洞陳者矣噫彼兩賊之綢繆逆綏表裏鄭妻便同泥中之鬪獸而於是乎有受禧嗾而迭出凶書者倚魯勢而急奏前席者以至告布之悖說和應之袖藏而極矣蓋此翬晩以下諸賊或源或委或根或枝莫不條貫於魯禧而惟我先大王前後筵敎昭揭日星塗人耳目則此非特我殿下之逆臣實是我先大王曁我先世子之逆臣也豈可不亟行天討以慰我於昭陟降之靈乎嶠以南萬餘之章甫搢紳抱玆忠憤相率叫閽而所陳者卽是君臣上下所講明之大義理也嶠南如此一國可知一國之所共憤所共討者殿下可無從耶嗚呼先世子至德純行雖以臣家所覩記言之臣祖在時戚聯稍近貞聖聖母御札有時下臨而輒以貳極出天之孝今古罕比亹亹十行動盈紙面臣祖每一擎讀喜溢於色出示家人相對慶賀臣父釋褐以後累叨宮銜歸自禁直輒語臣祖曰某日書筵進講某經而有如此窮格某日召對進講某書而有如此悟契至如朞三百之曆法老師宿儒亦所難鮮而融會貫通沛然無礙國家萬年之基其始自今臣雖在弱齡從傍慣聽歷歷如昨日事丁丑國恤時臣家諸族多以執事入參顏色之慽攀擗之哀左右之人不忍仰視先大王揮涕而下敎若曰呼號之聲予不忍聞若是而將何以支乎爾等知此頻勸粥飮可也臣之諸族歸傳於臣尙今記有而莊誦曾於筵席有所提達亦於遷園執紼之詞據其實聞和淚敬書嗚呼先大王止慈止仁與天無極先世子達孝邃學可質神祗而只緣凶從逆黨之暗售顯逞竟致天地罔極之痛言之及此五內欲裂天乎天乎胡寧忍此噫明義錄我東之春秋也乙丙之逆卽戊巳之逆也治乙丙之逆乃所以治戊巳之逆也聖上微旨之寓在此書臣之所稔知而在廷之臣亦豈不知臣之所知也蓋懲討之義一而已矣亂逆之本亦一而已矣自戊辰己巳而爲戊寅己卯自戊寅己卯而爲乙未爲丙申雖其千變百怪換頭幻面而手勢也脈絡也如印一板如共一轍其所以治之也明之也同一義也此一義字所以包括許大而聖上微旨之所以寓也然則在今日急先之務莫過於撰書一事而撰書之要又莫過於明誅討之本意也伏敢殿下洞劈凶逆之所由來明示誅討之所以然亟允賊魯孥戮之請竝將翬晩以下諸賊夬施當律仍命構出一部之書大書特書曰乙丙以來諸賊中某賊以某罪誅戮而其本則某年之逆也某逆以某罪追奪而其實則某年之凶也傳之八域垂之萬世使之瞭然知義理之源頭沐浴之大義則豈不盛哉豈不盛哉噫嘻星漢之凶情逆節昭布於廷紳疏啓臣不架陳此賊卽一戊己乙丙之豺狼種子而幺麼卑微之如星漢有作逆作賊尙敢乃爾義理之湮塞人心之陷溺胡至此極曾未幾何賊九踵發打成一片愈狡愈㦧此莫非凶徒逆黨去益熾張互相糾結睯不知畏之致何殿下尙靳一允於三司之請以昭四方之惑也嗚呼孔昭者天理難誣者天理星九兩賊之出天所以命行追討而殿下若以不忍言不敢道之故終不之亟擧則是逆有終逭之律而理無可驗之時天下豈有是也痛迫憤鬱之極重爲殿下誦之惟殿下念哉念哉批以卿誦陳昔日覩聞歷擧筵席未罄之蘊而仍請編書敷示大抵言之不忍說之至難形容剖柝之際欲詳而不能詳則反致湮晦欲約而不能約則恐失謹嚴假使大聖人大手筆知我罪我雖欲一付之於天下萬世之公議決知於此不敢措一辭而下一字況乎予乎又況乎事子者乎卿須看一部麟經其數十大義隱而婉婉而有有非管蠡所可迎刃而鮮者硏窮力賾然後僅或窺其日星之炳烺此所以麟經爲聖人之手筆也噫明義錄之開局撰次豈得已也予雖不學斯義則竊取於聖人予何多誥
정조 16년 · 강
副司直邊得讓上疏賜批
정조 16년 · 목
疏略曰甚矣臣之冥頑也忍而不死於當日飢食寒衣自同平人者三十一年于今矣噫嘻人生會當一死與其生而得罪於忠孝未若死而自盡於君親此個義理臣雖不忠亦不至一味昧昧而秪緣庸愞之質見義不勇不能辦爲太子死不徒不死兩朝誤恩厭然冒受金貂於昔年八座於今日苟究媒寵之由亦訟不死之罪第臣區區自靖之心未敢以生人事自居除非官職之命起居之禮則閉門屛跡若窮人無所歸知臣者慽之不知臣者怪之臣情到此不亦悲乎臣之父子昔叨宮銜偏蒙睿眷生死隕結心口相矢天地崩裂性命獨存至若大義理所關顧以犬馬之忱豈不欲一吐出滿腔悲冤而未死餘生抗顏說當日事臣分之所不敢人理之所不忍抑恐聽之者以臣言謂出於崩迫之私孰諒其懲討之公伏況我聖上孝通神明鑑照魑魅御極之後先治尙魯之逆次戮啓禧之家若麟漢善復陽澤樂純等諸凶或身伏鈇鑕或子犯惡逆於是乎乾道可信輿憤可洩君臣上下幾十年腐心痛骨之讎次第誅鋤如臣之老而不死者莫效明張之討獲覩典憲之擧猗歟盛矣我殿下神機之默運聖武之布昭有非凡腹之所敢測者也臣今老病奄奄朝夕待盡而庶幾少須更無死得見餘孼遺醜咸伏其辜豈料戊己乙丙之餘黨今又闖生譸張之舊習誣逼之宿惡肆然登諸章奏國人之惋憤倍激舊日之哀冤如新上自卿大夫下至韋布輿儓無不扼腕雪涕誓不與此賊俱生以臣衷情見此逆變床簀危喘雖迫於鬼沐浴嚴討寧後於人而妄竊以爲倫綱已斁義理久晦星漢未出之前多有幾星漢未討者今因星漢之變而隨衆討星漢則大義之不先明凶賊之不早辨臣當自訟之不暇況可爲不忍言不忍聞之語重慽我聖心乎憤懣之心草疏有日哀痛之言徹聽是懼迺者昔時僚員之子能繼父志欲明大義繼而嶠嶺外搢紳章甫署名過萬裏足近千瀝血之言叫閽之忠却令如臣尸居者蹶然而起滋然而涕惟彼鄒魯人士久沐培養之聖化不墜先正之遺風甚可敬也故說書臣權正忱卽臣舊日僚官也遭罹凶禍之後與臣等握手痛哭而歸自以不死爲罪杜門不見天日踰年而死臣嘗服其義而高其人今於嶺儒之疏益切亡僚之思臣若陰拱噤默終無一言則豈從負恩造也亦無愧於嶺表多士乎噫一言再言聖上之所不忍聞也賊臣之所不敢道也且二疏之言獲臣之所不欲言臣何言哉惟我先大王五十年㴠育之澤先世子十四載代理之化東土含生孰不知堯治舜攝之重華至象而若臣者久叨宮銜得備使令薰沐仁孝之治服襲溫文之德入則每虛前席詢訪帝王治平之道退則頻降睿札反復古今賢邪之分緝熙之工維日其新而䜛構之言謂天可欺臣實無狀不能逆折奸萠早遏凶圖艱危之際未效衛護之誠禍變之時從抱震迫之痛此臣萬死猶輕之罪一念如碎之恨也尙何忍言哉尙何忍言哉噫魯禧之募得死黨何其多也造言誣逼表裏交煽投書詬罵頭面互換其所以階禍而釀凶者千怪百變朝蝀暮螮至於延英門前之僞刎秋曹庭中之焉書而極矣惎間之計陰售於講筵㦧毒之奏肆發於喉司若以前日之此輩較諸今日之星九根抵未鋤雛鼠何論況星賊凶疏中女樂云云蓋是傳法於尹在謙凶書者則在今闡明義理之要其不在於溯探本源打破窩窟乎猗我先大王聖慈如大明燭奸凶之情狀前後筵席之上絲綸之間辭敎惻怛臣隣感泣每於賊臣之登對玉音悽愴不忍承聆又當我聖上進賀之日特敎授臣禮貌官至蒙濫資於戲聖心非爲臣也言之至此五情摧裂嗚呼追揚先大王盛德者惟是明義理也仰慰先世子陟降者惟是明義理也俯洩三十年積憤宿冤者惟是明義理也明義理之道不過曰罪其罪而已此嶺儒與重臣李秉模疏中俱以義理之說爲殿下申復者也臣晩始得聞嶺儒入侍時筵敎又伏見重臣疏批旨我聖上忍痛合恤之懷躬行心得之學雖以臣老耋愚淺亦有所仰測者事關莫重莫嚴處隻字片言倘有不審而妄發者則雖其情或出於忠憤奈其罪自陷於觸犯臣於是以惶以懼不知爲言而竊有所仰聞於先朝者請爲殿下泣陳之臣謹伏讀我先王處分李顯重之敎有曰開國承家小人勿用夫患得患失之謂小人也趨時附利之謂小人也投間抵隙之謂小人也凶國害家之謂小人也彼諸賊之迭投凶書顯重之設計提奏卽是群小人雄唱雌和逞凶售禍之一串心肚而我先王二字小人之敎爲當時許多群凶斷案眞贓非獨爲一顯重發也今我殿下遵先王辨別之敎擧先王誅討之典則于先王其有光矣在聖孝不亦大乎噫累十年未討之賊今因其黨星漢之作變而舊惡畢露公憤齊發信乎天理之不可誣也殿下以諸賊之已斃竝置勿論之科夫身死而勿論者蓋是尋常干科之類安有爲魯禧倀鬼役卒而生逭顯戮死貸追律者乎噫魯禧以聖國爲腸肚以顯重諸賊爲手脚其綢繆於奧密之地排布於章牘之間者先大王之所已燭也先世子之所已敎也如使魯禧無此輩則渠安得爲魯禧乎此輩罪名今始按發莫非群下之罪而旣發之後若不以已施於魯禧者律之而使渠輩凶種餘孼但作反側子而止則臣之私憂過慮實無所不至此臣之所大懼而不顧後時之嘆不計隨衆之嫌敢爲支辭蔓語以效必爭之義者也伏願望明深念而夬斷之亟將諸賊罪犯明行天討顯加王章俾中外大小曉然知先王已勘斷之案聖上遵以行之義卽愚臣區區泣血之祝也嗚呼忍當此月忍爲此言仰惟聖心如隕益知臣罪爲大批以卿何開口重傷予心卿所誦傳者先朝引喻周易之敎予之遵守者冑筵因柳修事顧敎予小子之訓辭而書紳銘肺罔敢墜失見卿疏不忍不略擧其槪矣外此才又有微提於詣臺臺臣處下敎者須問於入侍承宣也
정조 16년 · 강
忠淸監司李亨元上疏討逆尾附辭職賜例批
정조 16년 · 목
疏略曰臣方當主辱臣死之日目見亂賊鴟張王章久屈天理則斁絕民彝則淪墜只自腐心而痛泣寧欲碎首而無生前後宰輔之籲三司章甫之爭鎭日叫閽而以神人所共誅之罪如逆星父子而鞫覈之擧未行載籍所未有之凶如賊九心肚而孥瀦之律未加以聖上扶植人極之心恭行天討之責何爲而尙新允音使王綱曰萎輿憤日激哉若其剖析義理劈破源委誅已斃之亂逆折方來之奸萠已悉於重臣之章單野之言臣不敢復事架叠而我殿下若深思於不忍不言不敢不道如重臣之語則必不得不從臣僚今日之請矣伏願聖明廓揮乾斷覈其根柢竝施當律使天理復明民弊復振亂賊知懼王章得伸焉仍伏念臣千萬意慮之外忽承藩臬委毗之命驚惶震惕不省所措況玆湖西民業則艱邑弊則滋穀簿則莫能戢奸漕轉則漸不如前雖使鍊手宿望當之尙患其彈壓之難理務之繁豈合如臣千不近萬不似之姿容易畀之哉伏乞亟賜鐫改
정조 16년 · 강
命定山縣監李顯民待待命拿囚
정조 16년 · 목
禁府啓請拿來故有是命
정조 16년 · 강
命時囚韓鐸謨以草記考律勘放
정조 16년 · 목
因囚單有是命○政院以判義禁吳載純差祭次堂不得擧行啓稟敎以令次堂擧行
정조 16년 · 강
命傳香承旨詣景慕宮奉審摘奸
정조 16년 · 강
推光陵典祀官鄭㝡成宣陵典祀官李肇源
정조 16년 · 강
溫陵典祀官金羲淳長陵典祀官洪大協等
정조 16년 · 목
以端午癸享造果品劣也
정조 16년 · 강
遞承旨徐榮輔洪義榮以李集斗尹行任代之竝前望也以金輔明爲熊川縣監口傳也
정조 16년 · 목
慶尙監司鄭大容以該縣監尹說病重狀聞罷黜敎以令該曹口傳各別擇差待下批當日辭辭逐以輔明下批
정조 16년 · 강
命時囚韓鐸謩令兵判棍放
정조 16년 · 목
禁府以鐸謩阻搪濡疏罪杖一百狀贖告身盡行追奪豊川府從三年定配啓敎以渠何足責乎汰去足矣付之兵判加棍放送兵曹以鐸謩決棍十度後放送啓
정조 16년 · 강
命締結中官陳告碧只島人李柱明林得秀等竝付箕伯嚴處
정조 16년 · 목
刑曹啓言依下敎碧只島陳告居間人捉來兩班與內官締結作俑委折嚴杖究問則金致璜李時大李廷龍等所供各有來歷當初陳告人卽幼學李柱明而連臂中官之路致璜指示於時大時大紹介於廷龍廷龍轉托於縣主房所任林得秀得秀仍爲相通於次知內官云兩班之夤緣蹊逕締結內官陳告於俑圖賣宮房之習萬萬痛駭卽當到底窮覈第此締結肯綮專在於柱明與得秀而得秀則以本房事下往光州地柱明則以陳告人時在本島故日前依傳敎以島民所見處嚴刑勘律事雖已行會該道不可置而不問請竝自臣曹發關捉來以爲嚴覈後稟處敎以兩漢竝付之箕伯嚴處狀聞
정조 16년 · 강
分遣史官金熙華李重蓮鄭尙愚于東西南郊審察農形
정조 16년 · 강
遞承旨徐龍輔尹行任以徐榮輔金孝建代之竝前望也
정조 16년 · 목
龍輔不爲仕進行任違牌也○政院以承旨金孝建方在罷散中啓敎曰情勢異於坐直敍用牌招
정조 16년 · 강
命承旨李祖源李集斗林濟遠尹弼秉等牌招推移入直
정조 16년 · 목
祖源等回副校理李魯述疏中有侵斥承宣之語陳疏徑出本院啓稟故有是命魯述及諸承旨疏本竝還持去
정조 16년 · 강
慶尙道參奉李㙖等一萬三百六十八人陳疏賜批
정조 16년 · 목
疏略曰臣等猥將咫尺之書敢瀆九五之尊其義則雖是建諸天地其言則罔非慽我宸衷一則冤淚盈睫二則惶汗浹背乃蒙我聖上推羹墻之思感草野之言特命捧入於喉院退斥之際仍卽賜對於文陛深嚴之所自顧蟣蝨螻蟻之微何敢以此自期於夢寐之頃乎悚息屛氣相率趋入瞻望天顏則悽愴而有所思矣承聆玉音則哽咽而不成聲矣漏籌輔深聖語愈勤其所以開示指導殆若家人父子臣等頑非木石安得不眼血而傷權也從以十行聖批嘉乃義理之正勉以嶺土之功臣等雖卽日滅死復何餘憾惟當手擎恩綸身歸鄕里生而爲講劘義理之人死而爲抱歸義理之鬼則於分足矣何敢更爲瀆擾之計而第念義理與事爲本非二致講說義理者欲以施諸事爲也決折事爲者必也本諸義理義理而在口而已則是空言也三代以前義理在上三代以後義理在下此今古有識之士所共於悒者也今臣等之期望我殿下者不在三代之下而乃殿下欲使義理二字在於嶺土而止臣等若默無一言而退則是不幾近於吾君不能者乎殿下之敎臣等非不恭聽也殿下之心臣等非不仰認也臣等終有不釋然者不得不冒萬死申暴義理惟殿下恕其狂妄誠垂察焉嗚呼天下義理雖曰蠶絲牛毛若其大經大法撑天亘地者亦不難知爲人臣子則願忠於君父也願忠於君父則推之以愛戴吾君之子也是故無事則有延頸之愛有事則效剖心之忠此箇義理非凶逆種子夫孰不同得於秉彝之天也臣等一路齊聲萬口相應裹足千里生死向前者誠以同得之性必欲辨睿誣於三十載鬱結之餘若夫誅討凶賊猶屬辨誣後次第事耳臣等雖生長遐土鼎鐺尙有耳亦豈無日邊聲息之眞正入聞者乎惟我莊獻世子睿學日就令聞夙著自承代理之命每當賓對之筵容儀慗肅酬酢簡當諸臣之嚴敬謹畏無間於大朝筵席至於酬應庶務大者微稟大朝餘皆親自裁決無不曲當事理此朝廷之所共知也及夫䜛說播煽人心疑眩之際有溫宮臨幸之擧而或慮一事之貽弊或恐一夫之不獲申申焉管束眷眷焉慰恤億兆士民之瞻望羽旄者莫不攅手感祝至今三四十年之間湖西父老言及雍事往往流涕者有之此京外之所共知也以嶺人故說書權正忱伊日日記見之方其此下十四字擦下務在感回天心未見幾微言面禍變之際非睿學操存何以有此此臣等之所共知也彼蒼者天何故而生出許多梟獍以震主之權結在內之援無言不䜛無事不幻秒忽毫芒變爲泰山子虛烏有化作眞境其機至密其謀益急畢竟魯禧之計成而宗社幾乎無托嗚呼天曷敬焉今之秉義理者皆以誅討之尙今未擧爲腐心痛骨而臣等則以爲辨睿誣爲急誅討次之誠使睿誣謂以不敢道不忍言而因仍置之不思所以嚴辨竭論昭示來許則在後千百世手秉史筆者將何所依據洗滌䜛誣大書眞蹟使先大王止慈之德先世子至孝之行竝輝齊光於宇宙之間哉萬有一如是則雖今日刑政倂與群凶之黨與而劓殄滅之無遺育亦無補於臣子至痛至恨之情矣雖然誅討所以討其誣也誣之者見討則誣及之地不待辨而自辨亦必然之勢也以此言之誅討之典何可以次之於辨誣而不爲之盡分也哉伏承聖敎若曰設或大行誅討明言不諱則先大王在天之靈雖悅豫於冥冥中景慕宮於昭陟降豈無怵惕不安之心乎苟如此則予於他日恐無歸拜之顏以親心爲己心有不得不然者矣殿下此敎非不毫分縷析於義理微妙處而臣等死罪竊以爲不然先王之悅豫誅討誠有得於視於無形聽於無聲之義臣等固不勝欽服萬萬而以先世子於昭之心度之其所以喜且幸理在無疑又安用怵惕不安爲哉殿下以親心爲心則先世子又必以親心爲心以先王悅豫之事先世子之以爲怵惕不安臣等未見其理之然矣嗚呼先世子以英廟爲父以殿下爲子天下之無憂未必多讓於文王而今乃使臣等不能辨誣之是憂涕泣齊籲於殿下之前殿下必先辨睿誣次擧誅討使義理無所欠缺然後先世子眞可以無憂於於昭陟降之所矣殿下誠慮及此其所亟允於臣等之言何待畢其辭耶嗚呼人世之日月迴薄新寢之音容渺邈臣等之當此月訴此冤天意人事實有不期然而然者伏願殿下特降哀痛之綸備說先世子被誣之由頒示八路繼又以前修撰李祉永疏中所論諸賊或施孥籍之律或施追奪之典以樹倫綱星漢之究覈窩窟九宗之亟行追律倂允臺請無或一日稽遲則臣等始可以義理之大行歸詫父兄宗施兼以質諸鬼神勿以人而廢言則宗社幸甚臣民幸甚批以爾等今日之疏尤何忍忍抑賜答乎然萬餘章甫之論卽國人之公論也公論所同可見天理之大公則予其可以一己之情私無一語於爾等乎爾等所謂頒示之請予不能從之者不惟不敢而不忍予言卽予一人之言近於私豈比爾等萬人之言則予於此乃敢更容一辭乎前條撰李祉永疏中諸賊之孥籍或追奪事至今有若靳持然者揆以恒情常理寧或無所以而然哉翬晩事外廷之所聞異於予之所知外此者亦有事實之不敢不然不得不然者存焉一則有故官臣柳備入對時下敎矣一則揭示訓辭手澤煒煌予果急於宣揚守而莫敢違其詳在起居注尾陳近日事或旣悉及於耆臣疏批或因先朝成憲而未施爾等須知予自來本心之斷然有所執守皆出於明先志而彰先休嗚呼血腔如沸貫澈胸肺而皇天后土照載上下陟降神明質之臨汝予何敢以予一人一時之言言之於爾等萬餘章甫也仍敎曰今因嶺土多士申籲衷懇不得已賜批兼及欲言未能言之數件事大抵近日章奏之語到此事一味受而見之者卽向日筵敎之意也今於嶺批之後未知者庶可知之然且聒然則是誠諸臣事子之道理乎記昔先王以員廬方趾四字之用於奏牘功令之文者輒置重典此豈追先之聖念或有所一毫未盡酌量而有是也此意先自政院知悉
정조 16년 · 강
命寶城郡燒燼民戶別加恤典
정조 16년 · 목
全羅監司鄭民始以寶城郡民家四十七戶燒燼馳啓敎曰別加顧恤方農失所可悶小殘獨戶身布還上蕩減
정조 16년 · 강
召見承旨李集斗于重熙堂
정조 16년 · 강
命畿伯嚴飭水原府使李敬懋申禁儒戶犯科之弊仍命武士朔射趁卽試取園底邑底班戶民戶別給農糧園所新定火巢內民田給價不均者添價分給
정조 16년 · 목
敎曰齋日不遠豈可爲閑漫酬應而本邑事自有所重亦豈可不爲乎大抵邑底民戶之勸募出於富實之意而京居儒生之往居雖知其無益於本邑亦姑任之矣昨春今春連見繡啓言其弊者一曰儒戶二曰儒戶而凡爲儒生等羞愧恥陋之事不一其端姑不索言於傳敎中而名以章甫累登繡啓已不可以士習責之尤所無狀者東西南北所居之里皆不雍睦入其里者不問已知其里之有某人云此習若不大加懲戢其可曰國有法乎春初以後付之該府使使之次次摘發其尤無狀者小則分等自斷大則先以大典鄕戰律勘斷之意有所筵敎而尙無一人懲勵云蓋此倅之只知其身以至其身之一毛一髮而惜之非不知之焉敢用此習於國事乎該倅之布譽雖如此朝家亦豈忍正視而乃反效彼之爲乎以是之故月試之製姑爲停撤者已半年矣近更思之若因儒戶事竝與勸武肄射之擧而忽之則是豈爲所重之本意乎園底及邑內武士朔射自二月朔未試之類今十二日試取各修別單依前上送于壯營儒生則各項犯科不能一齊刮目自新之前決無試取之道矣乍往乍來之類亦皆決無許赴來頭科場之理矣爲先令畿伯嚴飭地方官以此傳敎曉諭儒戶仍令該府使亦圖自效之方如是嚴飭而任其該倅所爲則道伯亦焉逭重勘乎近聞本邑雨澤頗不浹洽云雖未知昨今所得果如何而方農艱食當所軫念先自園底邑底班戶民戶別給農糧事一體分付火巢追後定界內民田畓給價不均處添價分給事依日前畿伯入侍時筵奏中營校摘奸列錄者卽爲加給後條列狀聞事分付畿營
정조 16년 · 강
命明日皇壇行禮時承史以下淸齋于本司
정조 16년 · 목
政院以明日太祖高皇帝忌辰日親行望拜禮啓稟敎曰當詣冽泉門外行禮而今日齋宿處所當從便爲之承史以下各於本司淸齋事分付
정조 16년 · 목
予謂集斗曰此月復屆心思靡定且近以不忍聞不忍見之說公車日積膈氣如期闖發精神不能收拾矣集斗曰北苑望拜禮纔有成命當此玉候欠寧之時侵早勞動有妨節宣伏願亟命權停予曰所重在焉有難權停矣
정조 16년 · 강
政院啓請望拜禮權停賜批不許
정조 16년 · 목
承旨李集斗徐榮輔尹弼秉金孝建等啓言俄於前席伏承膈候欠寧之敎而繼有明日行禮之命區區下情不勝焦灼噫此月復臨聖慕彌新近日酬接尤妨節宣臣等每登筵席相顧憂悶伏況齋日將屆愆度益添此時之移次淸齋侵曉勞動實係萬萬煎迫伏乞亟收成命批以近或有難强之時此非畏風寒之証一時行禮豈至不可强乎